b'\n_START_ARTICLE_\nGordan Firi\xc4\x87\n_START_SECTION_\nKarijera\n_START_PARAGRAPH_\nProfesionalnu karijeru zapo\xc4\x8deo je 1989. godine u sarajevskoj Bosni, s kojom osvaja jugoslavenski ko\xc5\xa1arka\xc5\xa1ki kup (sezona 1991./92.), a u kojoj ostaje do 1993. godine. U periodu od 1993. do 2000. godine nastupa u Italiji za pet klubova (Basket Napoli, Auxilium Torino, Basket Modena, Pallacanestro Trieste, Aurora Jesi), sveukupno odigrava 129 utakmica te prosje\xc4\x8dno po utakmici ostvaruje sedamnaest ko\xc5\xa1eva, 4,8 skokova, dvije oduzete lopte i 1,9 asistencija. Sezonu 2000./01. provodi u gr\xc4\x8dkom Arisu iz Soluna (23 utakmice, prosje\xc4\x8dno 7,8 ko\xc5\xa1eva, 4,2 skoka i 3,8 asistencija) i francuskom ASVEL-u iz Villeurbannea. Odatle odlazi u njema\xc4\x8dki Braunschweig, gdje, uz kratku posudbu u Auroru iz Jesija (samo \xc4\x8detiri utakmice, 2004. godine), ostaje pet godina i odigrava 104 prvenstvene utakmice._NEWLINE_Na zalasku karijere odlazi u \xc5\xa0vicarsku (H\xc3\xa9rens iz Siona i Riviera iz Veveya) te Finsku (Tarmo iz Porvooa), a samu igra\xc4\x8dku karijeru zaklju\xc4\x8duje 2007. u klubu u kojem je ponikao - sarajevskoj Bosni._NEWLINE_Firi\xc4\x87 je za reprezentaciju BiH nastupio u 63 nastupa (od 1993. do 2007.), pri \xc4\x8demu je postigao 639 poena \xc4\x8dime se na\xc5\xa1ao na drugom mjestu najboljih strijelaca bh. reprezentacije, ispod Nenada Markovi\xc4\x87a.\n_START_SECTION_\nTrenerska karijera\n_START_PARAGRAPH_\nTrenersku karijeru zapo\xc4\x8deo je 2008. kao trener mladih ko\xc5\xa1arka\xc5\xa1a u Basket Rimini Crabsu, \xc5\xa1to ostaje do 2014. godine kada je unaprije\xc4\x91en i postaje pomo\xc4\x87ni trener prve mom\xc4\x8dadi istog kluba. Unato\xc4\x8d radu sa prvom mom\xc4\x8dadi, Firi\xc4\x87 je ostao izuzetno anga\xc5\xbeiran u omladinskom sektoru kluba iz Riminija, pa je tako glavni trener U-20 i U-14 mom\xc4\x8dadi._NEWLINE_Kroz 2012. godinu bio je izbornik kadetske (U-16) reprezentacije Bosne i Hercegovine.'